王炎
和祝圣予送行韵
少年困裋褐，妄意取圭组。
徒为出岫云，不作润物雨。
三年葭苇丛，凫舄堕江浒。
忧患鬓先凋，惊呼髀空抚。
过期释重负，揆日趋在所。
投簪诚未能，束担亦良苦。
汉庭士冀北，不可一二数。
顾我最平凡，辱君误推许。
皇明照百工，天高日亭午。
海岳虽兼受，涓埃谅无补。
汲汲为身谋，人生几寒暑。
轩冕既傥来，金璧又难贮。
试看辕下驹，何如黄鹄举。
莫待婚嫁了，径为松菊主。
大隐在城市，高人恋衡宇。
相期数过从，从绠同汲古。